CELEX: 32020R1812
Language: ro
Date: 2020-12-01 00:00:00
Title: Regulamentul de punere în aplicare (UE) 2020/1812 al Comisiei din 1 decembrie 2020 de stabilire a normelor privind schimbul de date online și notificarea omologărilor UE de tip în temeiul Regulamentului (UE) 2018/858 al Parlamentului European și al Consiliului

2.12.2020   
               
               
                  RO
               
               
                  Jurnalul Oficial al Uniunii Europene
               
               
                  L 404/5
               
            
         REGULAMENTUL DE PUNERE ÎN APLICARE (UE) 2020/1812 AL COMISIEI
         din 1 decembrie 2020
         de stabilire a normelor privind schimbul de date online și notificarea omologărilor UE de tip în temeiul Regulamentului (UE) 2018/858 al Parlamentului European și al Consiliului
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2018/858 al Parlamentului European și al Consiliului din 30 mai 2018 privind omologarea și supravegherea pieței autovehiculelor și remorcilor acestora, precum și ale sistemelor, componentelor și unităților tehnice separate destinate vehiculelor respective, de modificare a Regulamentelor (CE) nr. 715/2007 și (CE) nr. 595/2009 și de abrogare a Directivei 2007/46/CE (1), în special articolul 12 alineatul (4) al doilea paragraf și articolul 27 alineatul (3),
         întrucât:
         
                     (1)
                  
                  
                     Articolul 12 alineatul (4) din Regulamentul (UE) 2018/858 impune statelor membre să utilizeze un sistem electronic comun și securizat de schimb de informații pentru a pune la dispoziția publicului, începând cu 1 septembrie 2022, o listă a omologărilor UE de tip pentru vehicule, sisteme, componente și unități tehnice separate pe care le-au acordat, modificat, refuzat sau retras, precum și o listă a serviciilor tehnice care au efectuat încercările pentru omologările UE de tip respective.
                  
               
                     (2)
                  
                  
                     Articolul 27 din Regulamentul (UE) 2018/858 impune autorităților de omologare să utilizeze același sistem pentru a pune la dispoziția autorităților de omologare ale celorlalte state membre, a autorităților de supraveghere a pieței și a Comisiei anumite documente referitoare la omologările UE de tip, precum și să informeze autoritățile de omologare ale celorlalte state membre și Comisia cu privire la refuzarea sau retragerea oricărei omologări UE de tip, inclusiv cu privire la motivele aferente.
                  
               
                     (3)
                  
                  
                     Sistemul european de schimb de informații privind omologarea de tip („ETAES”) este o aplicație software care poate fi accesată prin internet, dezvoltată de statele membre pentru a asista autoritățile de omologare UE de tip la implementarea în practică a cerințelor privind schimbul de informații prevăzute în actele Uniunii prin furnizarea unui mecanism centralizat de comunicare pentru a facilita schimbul transfrontalier al unei copii a certificatului de omologare UE de tip, însoțită de anexe. Un sistem similar, baza de date pentru schimbul de documente și de informații privind omologarea de tip, a fost creat sub auspiciile Comisiei Economice pentru Europa a Organizației Națiunilor Unite. Prin urmare, este oportun să se desemneze ETAES drept sistemul electronic comun și securizat de schimb de informații menționat la articolul 27 alineatul (3) din Regulamentul (UE) 2018/858.
                  
               
                     (4)
                  
                  
                     Pentru a păstra confidențialitatea datelor, trebuie stabilite cerințe privind accesul la ETAES și utilizarea unor protocoale securizate de schimb de date.
                  
               
                     (5)
                  
                  
                     Pentru ca ETAES să devină o bază de date căutabilă online, trebuie să se prevadă cerințe referitoare la încărcarea documentelor de omologare UE de tip menționate la articolul 27 alineatul (1) din Regulamentul (UE) 2018/858.
                  
               
                     (6)
                  
                  
                     Pentru a stabili mai bine diferitele drepturi de acces la ETAES, autoritățile de omologare trebuie să încarce în ETAES documentele menționate la articolul 27 alineatul (1) din Regulamentul (UE) 2018/858 separat pe baza naturii lor și, dacă este cazul, pe baza statutului.
                  
               
                     (7)
                  
                  
                     Având în vedere că ETAES este, în versiunea sa actuală, un instrument de comunicare pentru cooperarea administrativă dintre statele membre care nu este deschis publicului, este necesar să se armonizeze formatul și conținutul listelor menționate la articolul 12 alineatul (4) din Regulamentul (UE) 2018/858 pentru a se asigura că informațiile relevante sunt puse la dispoziția publicului.
                  
               
                     (8)
                  
                  
                     Competențele prevăzute la articolul 12 alineatul (4) al doilea paragraf și la articolul 27 alineatul (3) din Regulamentul (UE) 2018/858 stabilesc cerințele pentru utilizarea sistemului electronic comun și securizat de schimb de informații privind omologarea UE de tip pentru autovehicule și remorcile acestora, precum și pentru sistemele, componentele și unitățile tehnice separate destinate vehiculelor respective. Întrucât aceste delegări de competențe sunt strâns legate de obiectul lor, ele trebuie să fie grupate în sensul prezentului regulament.
                  
               
                     (9)
                  
                  
                     Măsurile prevăzute în prezentul regulament sunt conforme cu avizul Comitetului tehnic – autovehicule (TCMV),
                  
               ADOPTĂ PREZENTUL REGULAMENT:
         
            Articolul 1
            Sistemul electronic comun și securizat de schimb de informații
            Sistemul european de schimb de informații privind omologarea de tip („ETAES”) este utilizat ca sistemul electronic comun securizat de schimb de informații menționat la articolul 27 alineatul (3) din Regulamentul (UE) 2018/858.
         
         
            Articolul 2
            Măsuri de securitate
            În ETAES se respectă următoarele măsuri de securitate pentru a împiedica accesul neautorizat:
            
                        (a)
                     
                     
                        criptarea comunicațiilor dintre clientul ETAES și serverul ETAES, prin protocol https cu certificat SSL (Secure Sockets Layer);
                     
                  
                        (b)
                     
                     
                        securitate web care împiedică eventualii atacatori să injecteze scripturi client-side în pagina (paginile) web și să utilizeze layere multiple pentru a păcăli un utilizator să facă clic pe un buton sau pe un link către o altă pagină web;
                     
                  
                        (c)
                     
                     
                        un sistem de control al accesului cu granulație fină, care permite acordarea, citirea sau scrierea de permisiuni pentru accesul părților autorizate.
                     
                  
         
            Articolul 3
            Procedura pentru schimbul de informații privind omologarea de tip
            
               (1)   Atunci când informează autoritățile cu privire la acordarea de omologări UE de tip, cu privire la modificări, refuzuri și retrageri ale acestora în temeiul articolului 27 alineatele (1) și (2) din Regulamentul (UE) 2018/858, autoritatea de omologare introduce în ETAES o rubrică cel puțin pentru următoarele atribute:
               
                           (a)
                        
                        
                           numărul distinct al statului membru (în conformitate cu punctul 2.1 din anexa IV la Regulamentul de punere în aplicare (UE) 2020/683 al Comisiei (2)) care a emis certificatul UE de omologare de tip;
                        
                     
                           (b)
                        
                        
                           numărul certificatului de omologare UE de tip (3);
                        
                     
                           (c)
                        
                        
                           data de aprobare a certificatului de omologare UE de tip;
                        
                     
                           (d)
                        
                        
                           numele serviciului tehnic responsabil cu efectuarea încercărilor, dacă este cazul (4);
                        
                     
                           (e)
                        
                        
                           denumirea producătorului;
                        
                     
                           (f)
                        
                        
                           tipul vehiculului, sistemului, componentei sau unității tehnice separate, astfel cum este specificat de producător în certificatul de omologare UE de tip;
                        
                     
                           (g)
                        
                        
                           categoria vehiculului în conformitate cu articolul 4 din Regulamentul (UE) 2018/858, după caz;
                        
                     
                           (h)
                        
                        
                           regulamentul aplicabil vehiculului complet, sistemului, unității tehnice separate sau componentei care a primit omologarea UE de tip;
                        
                     
                           (i)
                        
                        
                           statutul omologării UE de tip – „acordată”, „modificată”, „refuzată” sau „retrasă”;
                        
                     
                           (j)
                        
                        
                           referința omologării UE de tip la un vehicul, sistem, componentă sau unitate tehnică separată.
                        
                     
            
               (2)   În cazurile menționate la alineatul (1), autoritatea de omologare încarcă separat și următoarele documente în ETAES, într-un format electronic căutabil:
               
                           (a)
                        
                        
                           o copie a certificatului de omologare UE de tip, cu mențiunea „CERT” urmată de numărul certificatului de omologare UE de tip (5) (6);
                        
                     
                           (b)
                        
                        
                           informațiile care trebuie anexate la certificatul de omologare UE de tip menționate la articolul 28 alineatul (1) literele (a), (c) și (d) din Regulamentul (UE) 2018/858, cu mențiunea „IF” urmată de numărul certificatului de omologare UE de tip (7);
                        
                     
                           (c)
                        
                        
                           raportul de încercare și/sau fișa rezultatelor încercărilor menționată la articolul 28 alineatul (1) litera (b) din Regulamentul (UE) 2018/858, cu mențiunea „TR” urmată de numărul certificatului de omologare UE de tip (8);
                        
                     
                           (d)
                        
                        
                           orice alte documente în afara celor menționate la literele (a), (b) și (c), cu mențiunea „OTHER” urmată de numărul certificatului de omologare UE de tip (9).
                        
                     
            
               (3)   În cazul în care este necesar să se includă mai multe documente în legătură cu încărcările menționate la alineatul (2) din prezentul articol, un număr secvențial suplimentar, începând cu 1, urmează indicațiile prevăzute la alineatul (2) literele (b), (c) și (d) din prezentul articol (10).
            
            
               (4)   În cazul în care documentele sunt modificate printr-o revizuire, astfel cum se prevede la articolul 34 din Regulamentul (UE) 2018/858, indicațiile prevăzute la alineatul (2) literele (a), (b), (c) și (d) din prezentul articol sunt urmate de indicația REV și de un număr secvențial de două cifre, începând cu 01 (11).
            
         
         
            Articolul 4
            Lista omologărilor UE de tip
            
               (1)   Atunci când statele membre pun la dispoziția publicului prin ETAES listele omologărilor UE de tip și ale serviciilor tehnice menționate la articolul 12 alineatul (4) din Regulamentul (UE) 2018/858, ele fac acest lucru într-un format căutabil standardizat. Statele membre actualizează aceste liste.
            
            
               (2)   Următoarele informații sunt incluse în lista (listele) menționată (menționate) la alineatul (1):
               
                           (a)
                        
                        
                           numărul distinct al statului membru (în conformitate cu punctul 2.1 din anexa IV la Regulamentul de punere în aplicare (UE) 2020/683 al Comisiei) care a emis certificatul UE de omologare de tip;
                        
                     
                           (b)
                        
                        
                           numărul certificatului UE de omologare de tip;
                        
                     
                           (c)
                        
                        
                           statutul omologării UE de tip – „acordată”, „modificată”, „refuzată” sau „retrasă”;
                        
                     
                           (d)
                        
                        
                           numele serviciului tehnic responsabil cu efectuarea încercărilor, dacă este cazul;
                        
                     
                           (e)
                        
                        
                           data de aprobare a certificatului de omologare UE de tip.
                        
                     
            
               (3)   O listă a omologărilor UE de tip și a serviciilor tehnice menționate la articolul 12 alineatul (4) din Regulamentul (UE) 2018/858 poate fi publicată pe site-ul web al Comisiei.
            
         
         
            Articolul 5
            Intrare în vigoare și aplicare
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 1 decembrie 2020.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 151, 14.6.2018, p. 1.
         
            (2)  Regulamentul de punere în aplicare (UE) 2020/683 al Comisiei din 15 aprilie 2020 pentru punerea în aplicare a Regulamentului (UE) 2018/858 al Parlamentului European și al Consiliului în ceea ce privește cerințele administrative pentru omologarea și supravegherea pieței autovehiculelor și remorcilor acestora, precum și ale sistemelor, componentelor și unităților tehnice separate destinate vehiculelor respective (JO L 163, 26.5.2020, p. 1).
         
            (3)  În cazul în care omologarea UE de tip a fost refuzată și autoritatea de omologare nu a rezervat un număr de certificat de omologare UE de tip, autoritatea de omologare utilizează tab-ul NEWS din ETAES pentru a informa autoritățile de omologare ale celorlalte state membre cu privire la refuzul său.
         
            (4)  Autoritatea de omologare completează „nu se aplică” în cazul unei omologări de tip în etape succesive, pentru care colectează întregul set de certificate de omologare UE de tip sau de certificate de omologare ONU de tip și emite certificatul final de omologare UE de tip pentru întregul vehicul.
         
            (5)  Exemplu: „CERT e1*2018/858*00001*00”.
         
            (6)  În cazul în care omologarea UE de tip a fost refuzată și autoritatea de omologare nu a rezervat un număr de certificat de omologare UE de tip, autoritatea de omologare utilizează tab-ul NEWS din ETAES pentru a informa autoritățile de omologare ale celorlalte state membre cu privire la refuzul său.
         
            (7)  Exemplu: „IF e4*2018/858*00004*02”.
         
            (8)  Exemplu: „TR e24*2018/858*00001*00”.
         
            (9)  Exemplu: „OTHER e1*2018/858*00001*00”.
         
            (10)  Exemplu: „IF1 e9*2018/858*00001*00”, „IF2 e9*2018/858*00001*00” etc.
         
            (11)  Exemplu: „CERT e5*2018/858*00001*00 Rev.01”.